ምርጫው ነፃ፣ዴሞክራሲያዊና ተዓማኒነትን ያተረፈ እንዲሆን የሚያስችል ስልጠና ተጀመረ
 መጪው ጠቅላላ ምርጫ ነፃ፣ ዴሞክራሲያዊና በህዝብ ዘንድ ተዓማኒነትን ያተረፈ ሆኖ እንዲጠናቀቅ ለማድረግ የአሰልጣኞች ስልጠና በአዳማ ከተማ መሰጠት ጀመረ።ስልጠናው እየተሰጠ ያለው ለአገሪቱ ከፍተኛ የመንግስትና የኢህአዴግ አመራሮች ሲሆን፣ የሚያተኩረውም በምርጫ ስነ ምግባር ደንብ ዙሪያ ነው።የኢህአዴግ ምክር ቤት ጽህፈት ቤት የህዝብና የውጭ ግንኙነት ኃላፊ አቶ ደስታ ተስፋው እንደገለጹት፥ ስልጠናው ከፍተኛ አመራሩ በደንቡ ዙሪያ ግልጽ የሆነ ግንዛቤን በመያዝ ምርጫውን በብቃት ለመወጣት ያስችለዋል።ስልጠናው ከፌደራል እስከ ታችኛው የመንግስት እርከን ያሉ አመራሮችን በማብቃት የፖለቲካ ምህዳሩ ለሁሉም የፖለቲካ ፓርቲዎች የተመቸ እንዲሆንም ይረዳል።አቶ ደስታ እንዳሉት በደንቡ ላይ በተደራጀ መልኩ የሚሰጠው ስልጠና መጪው ምርጫው የመድበለ ፓርቲ ስርዓት ግንባታውን በተጠናከረ መልኩ ለማስቀጠል ይረዳል።ለፖለቲካ ፓርቲዎች ምቹ የመወዳደሪያ ሁኔታን በመፍጠርና ስነ ምህዳሩን በማስፋት የዴሞክራሲ ስርዓት ግንባታውን ለማሳደግም ከፍተኛ ሚና እንደሚጫወት ታምኖበታል።የአሁኑ ስልጠና ካለፉት ስልጠናዎች በተሻለ መልኩ መጪው ምርጫ ስኬታማ ሆኖ እንዲጠናቀቅ ለማድረግና የህዝቦችን ወሳኝነት ለማረጋገጥ ሲባል በተጠናና በተደራጀ መልኩ መዘጋጀቱንም አመልክተዋል።በአገሪቱ የሚካሄዱ ምርጫዎች በስነ ምግባር እንዲመሩ ለማድረግ በ2002 የፖለቲካ ፓርቲዎች የሚገዙበት የስነ ምግባር ደንብ ዓዋጅ መጽደቁ ይታወሳል።(ዋኢማ)